Kleuter met pa herenig na ongelukDie foto van Saterdag se ongelukstoneel is deur @OF_THE_SOUTH op Twitter gelaai. Sers. Mario Ness, woordvoerder van die polisie, sê die dogtertjie het Saterdagmiddag ŉ botsing tussen ŉ taxi en ŉ VW Golf oorleef waarin vyf mense dood is. Die meisie is na die ongeluk na ŉ plek van veiligheid geneem aangesien sy nie na die ongeluk enige inligting oor haar ouers aan die polisie kon verskaf nie. Die oorledenes was nog nie geïdentifiseer nie en die polisie het vermoed dat die dogtertjie se ouers in die ongeluk dood is. Ness sê die dogtertjie se pa was egter nie in die taxi ten tyde van die ongeluk nie en die polisie het hom Dinsdag in Katlehong opgespoor waarna hy met sy dogtertjie herenig is. Haar ma is wel in die ongeluk oorlede. Die 36-jarige bestuurder van die VW Golf is na die ongeluk in hegtenis geneem op aanklag van dronkbestuur en het Maandag in die hof verskyn en is op borgtog vrygelaat.